કોઈ પણ તહેવારમાં પરંપરાનું ખાસ મહત્ત્વ હોય છે. યુગોથી દિવાળીના તહેવારમાં જો દીવાઓ પ્રગટાવવામાં આવતા હોય, તો તેની પાછળ પણ કંઈક ગર્ભિત અર્થ હોવો જોઈએ. દિવાળી એ રોશનીનો તહેવાર છે. તે અંધકાર પર પ્રકાશના વિજયનું પર્વ છે. પ્રકાશ એ જ્ઞાનનું પ્રતીક છે, અધ્યાત્મનું પ્રતીક છે. દિવાળીમાં પ્રગટાવવામાં આવતા દીવડા એ માત્ર અજવાળું મેળવવાનું માધ્યમ નથી, પણ માનસિક તેમ જ ભૌતિક વાતાવરણમાં પવિત્રતા, જ્ઞાન અને આધ્યાત્મિકતા ફેલાવવાનું પણ માધ્યમ છે. તે માત્ર સુશોભન માટે નથી, પણ એક પરંપરા અને સંસ્કૃતિનું પ્રતીક છે.